b'\n_START_ARTICLE_\nDubai\n_START_SECTION_\nMaantiede ja ilmasto\n_START_PARAGRAPH_\nDubai sijaitsee Persianlahden rannalla Arabiemiraattien koillisosassa. Dubain kaupungin pinta-ala on noin 35 neli\xc3\xb6kilometri\xc3\xa4, ja emiraatin urbaanin alueen ala on 3\xc2\xa0885 neli\xc3\xb6kilometri\xc3\xa4. Dubai aikoo laajentaa alansa kaksinkertaiseksi rakentamalla keinotekoisia saaria ja asuttamalla entist\xc3\xa4 autiomaata._NEWLINE_Vuonomainen 15 km pitk\xc3\xa4 Dubainlahti jakaa Dubain kahtia. Sen pohjoispuolen nimi on Deira, etel\xc3\xa4puolen Bur Dubai._NEWLINE_Dubai sijaitsee Kravun k\xc3\xa4\xc3\xa4nt\xc3\xb6piirill\xc3\xa4. Sen ilmasto on kuuma ja aurinkoinen. Vuoden kuumimmat kuukaudet ovat hein\xc3\xa4- ja elokuu, keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on yli 40 celsiusastetta. Viileint\xc3\xa4 on tammi- ja helmikuussa, keskim\xc3\xa4\xc3\xa4r\xc3\xa4inen alin l\xc3\xa4mp\xc3\xb6tila on alle 15 astetta. Kes\xc3\xa4kuusta lokakuuhun ei sada lainkaan, helmikuussa sataa eniten, keskim\xc3\xa4\xc3\xa4rin 36 mm._NEWLINE_Dubain maamerkkej\xc3\xa4 ovat muun muassa Burj al-arab -hotelli, rakenteilla olevat kolme palmusaarta ja The World -saaristo, joka muodostaa ilmasta tarkkailtuna maailmankartan. Dubaissa on my\xc3\xb6s valmistuessaan maailman korkein rakennus Burj Khalifa (828 m). Tornin avajaiset pidettiin 4. tammikuuta 2010.\n_START_SECTION_\nHistoria\n_START_PARAGRAPH_\nVanhimmat arkeologiset l\xc3\xb6yd\xc3\xb6t Dubaissa ovat per\xc3\xa4isin pronssikaudelta, noin vuodelta 3000\xc2\xa0eaa. 1700-luvulla nykyisen Dubain ja Abu Dhabin aluetta hallitsi bani yas -heimo, ja niiden kilpailija oli qaewasim-heimo nykyisten Sharjahin ja Ra\xe2\x80\x99s al-Khaiman emiraattien alueella. Tilanteeseen sekoittui Englannin It\xc3\xa4-Intian kauppakomppania, joka sen laivoja vastaan tehtyjen hy\xc3\xb6kk\xc3\xa4ysten johdosta liittoutui bani yas -heimon kanssa qawasim-heimoa vastaan ja voitti sen sotaretkell\xc3\xa4 vuonna 1819. Asemansa vakiinnuttaakseen britit velvoittivat alueen p\xc3\xa4\xc3\xa4llik\xc3\xb6t solmimaan yleisen rauhansopimuksen. Sopimuksen solmimisen j\xc3\xa4lkeen Intian kauppareitit oli turvattu ja alueen helmien tuotanto alkoi kukoistaa, mik\xc3\xa4 hy\xc3\xb6dytti etenkin tuolloista Dubain aluetta. Vuonna 1833 noin 800 hengen joukko bani yas -heimon al-bu falasah -nimisest\xc3\xa4 alaryhm\xc3\xa4st\xc3\xa4 erosi Abu Dhabista ja muodosti itsen\xc3\xa4isen Dubain alueen. Dubain ensimm\xc3\xa4inen hallitsija oli Maktoum bin Buti, ja nykyisen Dubain emiirit polveutuvat Maktoumin suvusta._NEWLINE_Helmien tuotanto oli pitk\xc3\xa4\xc3\xa4n Dubain p\xc3\xa4\xc3\xa4elinkeino. Sen talous sai huomattavan piristysruiskeen Persian korotettua tulleja satamissaan, mink\xc3\xa4 johdosta monet kauppiaat, k\xc3\xa4sity\xc3\xb6l\xc3\xa4iset ja heid\xc3\xa4n perheens\xc3\xa4 muuttivat vapaampaan Dubaihin. Vuonna 1929 alkanut maailmanlaajuinen lama iski erityisesti helmientuotantoon, ja siksi Dubaissa alettiin panostaa entist\xc3\xa4 enemm\xc3\xa4n kaupan alaan. Talous ei kuitenkaan l\xc3\xa4htenyt kovin suureen kasvuun toisen maailmansodan hankaloittaessa kansainv\xc3\xa4list\xc3\xa4 kaupank\xc3\xa4ynti\xc3\xa4. Muutos tuli vasta vuonna 1966, kun rannikolta l\xc3\xb6ydettiin \xc3\xb6ljyesiintymi\xc3\xa4. \xc3\x96ljy ja sen tuomat tulot mahdollistivat suuret infrastruktuuri- ja teollisuushankkeet, kuten Port Rashidin ja Jebal Ali satamien sek\xc3\xa4 teollisuusalueen ja alumiinisulaton rakennuksen. Britannia p\xc3\xa4\xc3\xa4tti vet\xc3\xa4yty\xc3\xa4 sotilastukikohdistaan Suezin it\xc3\xa4puolella vuonna 1967, ja sopimus sen alaisten sopimusvaltioiden kanssa p\xc3\xa4\xc3\xa4ttyi 1. joulukuuta 1971. Sopimusvaltioista syntynyt uusi valtio oli nimelt\xc3\xa4\xc3\xa4n Yhdistyneet arabiemiirikunnat._NEWLINE_Dubailaiset kauppiaat rikastuivat erityisesti Irakin\xe2\x80\x93Iranin sodan aikana, jolloin he veiv\xc3\xa4t tavaraa Iraniin. Dubain kuivasatamasta tuli puolestaan houkutteleva satama, koska sit\xc3\xa4 pidettiin sodan aikana turvallisempana, kuin esimerkiksi Iranin tai Kuwaitin satamia. 1980-luvulta l\xc3\xa4htien Dubaista kasvoikin Persianlahden vilkkain satama. Taloudelliseen kasvuun vaikutti my\xc3\xb6s Dubain kevyt verotus ja sis\xc3\xa4inen vakaus. 1990-luvulta l\xc3\xa4htien Dubain taloutta on pyritty monipuolistamaan entisest\xc3\xa4\xc3\xa4n, koska \xc3\xb6ljyn tiedet\xc3\xa4\xc3\xa4n loppuvan aikanaan. Niinp\xc3\xa4 2000-luvulle tultaessa kaupungissa oli vireill\xc3\xa4 useita eri kokoisia rakennushankkeita.\n_START_SECTION_\nTalous\n_START_PARAGRAPH_\nNyky\xc3\xa4\xc3\xa4n Dubai on t\xc3\xa4rke\xc3\xa4 matkailukohde ja satama, mutta my\xc3\xb6s kasvava palvelualan keskus, jossa on muun muassa informaatioteknologiaa ja pankkitoimintaa._NEWLINE_Dubaihin on perustettu vapaatalousalueita ymp\xc3\xa4ri kaupunkia. Dubai Internet City ja Dubai Media City ovat informaatioteknologian organisaatioiden keskuksia, joissa toimivat muun muassa EMC, Oracle, Microsoft ja IBM sek\xc3\xa4 media-alan organisaatioita, kuten MBC, CNN, Reuters, ARY ja AP. Dubai Knowledge Village on koulutuskeskus.\n_START_SECTION_\nRahoitusongelmat\n_START_PARAGRAPH_\nDubain valtion sijoitusyhti\xc3\xb6 Dubai World joutui syksyll\xc3\xa4 2009 pyyt\xc3\xa4m\xc3\xa4\xc3\xa4n puolen vuoden lykk\xc3\xa4yst\xc3\xa4 vajaan 40 miljardin euron velkojensa takaisinmaksuun. Samalla selvisi, ett\xc3\xa4 koko Dubain emiirikunta on joutunut niin vakavaan velkakierteeseen, ett\xc3\xa4 tilanne horjutti jo koko maailmantaloutta. Talous, joka on perustunut yksinomaan ulkomaiseen velanottoon, on ollut kaukana tasapainosta pikkuvaltion ylimitoitettujen hankkeiden vuoksi, ja sen odotettiin joutuvan konkurssiin. Valtio takasi Dubai Worldin velkoja, ja sille tehtiin maksuohjelma tuleville vuosille. Ohjelman mukaan Dubai Worldin olisi pit\xc3\xa4nyt myyd\xc3\xa4 omistuksiaan monista yhti\xc3\xb6ist\xc3\xa4, kuten yhdysvaltalaisista tavarataloista ja kiinteist\xc3\xb6yhti\xc3\xb6ist\xc3\xa4. Myyt\xc3\xa4v\xc3\xa4ksi suunniteltujen yhti\xc3\xb6iden kurssit laskivat kuitenkin huomattavasti ostohintaan verrattuina, ja osa teki konkurssin.\n_START_SECTION_\nLiikenne\n_START_PARAGRAPH_\nLiikenneyhteyksi\xc3\xa4 hoitaa vuonna 1985 perustettu valtiollinen Emirates-lentoyhti\xc3\xb6, joka kuljettaa yli 12 miljoonaa matkustajaa vuosittain. Yhti\xc3\xb6n kotikentt\xc3\xa4 on Dubain kansainv\xc3\xa4linen lentoasema, joka oli vuonna 2016 maailman kolmanneksi vilkkain lentoasema matkustajam\xc3\xa4\xc3\xa4r\xc3\xa4ll\xc3\xa4 mitattuna._NEWLINE_12-kaistainen \xc5\xa0eikki Zayedin moottoritie (Sheikh Zayed Road) kulkee l\xc3\xa4hes koko emiraatin l\xc3\xa4pi. Yhteyksist\xc3\xa4 maan ulkopuolelle vastaavat Dubain kansainv\xc3\xa4linen lentoasema sek\xc3\xa4 Jebel Alin satama. Dubaissa on my\xc3\xb6s metro-ilmajuna, joka valmistui syyskuussa 2009. Metrossa on k\xc3\xa4yt\xc3\xb6ss\xc3\xa4 kaksi linjaa (punainen ja vihre\xc3\xa4).\n_START_SECTION_\nKoulutus\n_START_PARAGRAPH_\nUseimmissa Dubain kouluissa opetuskieli on englanti. Vuosittaiset maksut lastenhoidosta ja esikoulusta vaihtelevat suuresti. T\xc3\xa4ysin paikallisille, Dubaissa syntyneiden perheiden lapsille opiskelukin on ilmaista. Jotkut peruskoulut j\xc3\xa4rjest\xc3\xa4v\xc3\xa4t p\xc3\xa4\xc3\xa4sykokeen. Useimmat koulut keskittyv\xc3\xa4t yhteen tai useampaan ekspatriaattiryhm\xc3\xa4\xc3\xa4n.\n_START_SECTION_\nLaki ja oikeus\n_START_PARAGRAPH_\nDubain lains\xc3\xa4\xc3\xa4d\xc3\xa4nt\xc3\xb6 ja sosiaaliset normit perustuvat \xc5\xa1aria-lakiin. Arabiemiraattien lain mukaan raiskauksen todistamiseen vaaditaan, ett\xc3\xa4 raiskaaja my\xc3\xb6nt\xc3\xa4\xc3\xa4 teon tai nelj\xc3\xa4n aikuisen miehen silminn\xc3\xa4kij\xc3\xa4n todistus. Vuonna 2013 norjalainen liikematkalla ollut nainen tuomittiin 16 kuukaudeksi vankilaan, kun h\xc3\xa4n ilmoitti poliisille ty\xc3\xb6kaverinsa raiskanneen h\xc3\xa4net. Dubain hallitsija \xc5\xa1eikki Muhammad ibn Ra\xc5\xa1id Al Maktum kuitenkin armahti h\xc3\xa4net. Alkoholin nauttiminen ilman asianmukaista lupaa ja avioliiton ulkopuolinen seksi ovat laittomia.\n_START_SECTION_\nViihde ja urheilu\n_START_PARAGRAPH_\nDubaissa on vuonna 2005 valmistunut kilparata nimelt\xc3\xa4 Dubai Autodrome. Radalla on ajettu muun muassa A1GP-sarjan kilpailuja. base-hypyn maailmanenn\xc3\xa4tys rikottiin Dubaissa vuonna 2010, kun kaksi miest\xc3\xa4 hypp\xc3\xa4si vastavalmistuneesta Burj Khalifasta.'